Diari Oficial de la Generalitat Valenciana


Sumari del DOGV 5187, del 30-01-2006 (2006/1031)

ACORD de 27 de gener de 2006, del Consell del Generalitat, pel qual s'aprova el Pla d'Ocupació per al personal de laboratori dels centres de salut pública de Benicarló, Utiel, Dénia i Orihuela.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5187

Data del DOGV
:   30-01-2006

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2006/1031


Data del document
:   27-01-2006

Organisme emissor
:   Conselleria de Sanitat

Tipus de document
:   Acord

Descriptors 

:   * creació d'ocupació
    * oferta d'ocupació
    * qualificació del personal
    * professió tècnica
    * personal sanitari

ACORD de 27 de gener de 2006, del Consell del Generalitat, pel qual s'aprova el Pla d'Ocupació per al personal de laboratori dels centres de salut pública de Benicarló, Utiel, Dénia i Orihuela. [2006/1031]  
El Consell de la Generalitat, en la reunió del dia 27 de gener de 2006, va adoptar l'acord següent:  
Els laboratoris de salut pública són un instrument essencial del Pla de Seguretat Alimentària. Un funcionament adequat, en termes de capacitat analítica i d'acreditació de tècniques, és clau per al ple desplegament dels distints programes de control i vigilància alimentària.  
D'acord amb les exigències de la legislació europea i nacional, i en el marc de la nova estratègia de control alimentari establida pel Pla de Seguretat Alimentària, la Direcció General de Salut Pública ha formulat els següents objectius per als laboratoris:  
1. Mantindre el nivell d'activitat exigit pels distints programes de control analític.   
2. Acreditar totes les tècniques analítiques que formen part dels programes de vigilància sanitària dels aliments (obligatori per al control oficial des de 1998, Reial Decret 1397/1995, de 4 d'agost).  
3. Acreditació de les tècniques que formen part del Pla d'Investigació de Residus Veterinaris (laboratori de Valencia, obligatori a partir de l'1 de gener de 2002, decisió de la comissió de 23 de febrer de 1998).  
4. Increment de la cartera de servicis: plaguicides, metalls, micotoxines, additius, residus veterinaris, contaminants orgànics persistents, biologia molecular ...  
5. Automatització i modernització tecnològiques amb la incorporació de noves tècniques analítiques: GC-MS; ICP-MS; HPLC-MS...  
Tenint en compte la situació actual, en la qual va en augment l'exigència quant a la qualitat dels resultats (acreditació), la incorporació al control de nous contaminants i residus, l'increment del nombre de mostres lligades als programes de control i, conseqüentment, la necessitat de millorar el nivell tecnològic i l'automatització, resulta urgent accelerar la consecució dels objectius anteriorment assenyalats, la demora de la qual constituïx un seriós problema per a l'àrea de seguretat alimentària.  
L'estructura dels laboratoris de salut pública està regulada per l'Orde de 14 d'abril de 2000, del conseller de Sanitat, que va definir un marc legal per a una ordenació dels laboratoris dissenyats en els anys 80.  
Actualment la Xarxa de Laboratoris de Salut Pública consta de tres nivells analítics: nivell 1 (àrea); nivell II (província); nivell III (comunitat). El nivell a què s'adscriu cada laboratori és el següent: Alacant (II), Castelló (II), València (II/III), Orihuela (I), Dénia (I), Benicarló (I) i Utiel (I).  
Nivell I: els laboratoris de nivell I fan anàlisis microbiològiques bàsiques d'aigües i aliments, així com anàlisis químiques que no requerixen tècniques instrumentals.  
Nivell II: els laboratoris de nivell II fan anàlisis microbiològiques d'aigües i aliments i anàlisis químiques que requerixen tècniques instrumentals.  
Nivell III: està vinculat a distints programes europeus o activitats de laboratori referència (actualment, només el laboratori de València).  
La Direcció General de Salut Pública ha dissenyat una nova orientació estratègica per a la Xarxa de Laboratoris de Salut Pública. El nou disseny preveu la integració dels actuals laboratoris de nivell I (Orihuela, Dénia, Utiel i Benicarló) en els laboratoris de nivell II (València, Castelló i Alacant), la creació del Laboratori Central de Referència en Salut Pública de la Comunitat Valenciana (LCR), i l'enfortiment dels laboratoris d'àmbit provincial, que incrementaran la capacitat analítica.  
Esta nova orientació obeïx al nou enfocament de la política de seguretat alimentària impulsada per la Comissió Europea, que presta especial atenció a les anàlisis de contaminants i residus, a la biologia molecular, als criteris de qualitat i a l'alt nivell d'activitat i diversitat. Així mateix, està recolzada per la necessitat de reforçar el control alimentari a la Comunitat Valenciana que, en el marc del Pla de Seguretat Alimentària, pretén millorar el nivell d'activitat, ampliar la cartera de servicis i incrementar l'abast de l'acreditació.  
Entre les mesures que s'estimen urgents destaca la reestructuració de la Xarxa de Laboratoris de Salut Pública, amb el clar objectiu de racionalitzar l'actual estructura per a aconseguir una major capacitat analítica i l'obligatòria acreditació dels mètodes d'assaig.  
L'article 21 de la Llei de la Funció Pública Valenciana i l'article 30 del Reglament de Selecció, Provisió de Llocs de Treball i Carrera Administrativa del Personal comprés en l'Àmbit d'Aplicació de la Llei de Funció Pública Valenciana, aprovat pel Decret 33/1999, de 9 de març, del Consell de la Generalitat, establixen el procediment que s'ha de seguir per a l'aprovació dels plans d'ocupació i de la reassignació d'efectius.  
Per a aconseguir els objectius assenyalats, es requerix l'aprovació d'un pla d'ocupació amb reassignació d'efectius per als funcionaris de carrera amb destinació definitiva. La tramitació d'este pla l'ha feta la Conselleria de Sanitat, per tindre caràcter sanitari els llocs afectats, d'acord amb el que establix l'article 1 del Decret 71/1989, de 15 de maig, del Consell de la Generalitat, sobre regulació dels òrgans de gestió de personal de la Conselleria de Sanitat i Consum i òrgans dependents, en relació amb l'article 4.2 del Decret 245/1991, de 23 de desembre, del Consell de la Generalitat, sobre relacions de llocs de treball. El projecte ha sigut negociat amb les organitzacions sindicals representades en la Mesa Sectorial de Sanitat. També ha sigut emés un informe favorable de l'òrgan competent de la Conselleria d'Economia, Hisenda i Ocupació.   
En atenció de totes estes consideracions, de conformitat amb els preceptes esmentats, a proposta del conseller de Sanitat, el Consell de la Generalitat  
ACORDA  
Aprovar el Pla d'Ocupació per al personal de laboratori dels centres de salut pública de Benicarló, Utiel, Dénia i Orihuela, amb destinació definitiva en els llocs afectats, consistent en la realització de les actuacions següents:  
1. Objectius del Pla d'Ocupació  
a) Integrar els recursos humans i materials dels laboratoris de nivell I en els laboratoris provincials de nivell II, amb les consegüents millores tecnològiques, de productivitat i de gestió, de manera que els majors esforços en inversions, formació, automatització es dirigisquen a les àrees d'activitat analítica que requerixen elevat nivell tecnològic, alta productivitat i acreditació de les tècniques analítiques.  
b) Reassignació d'efectius.   
2. Mesures que s'han d'adoptar  
2.1. Reassignació d'efectius  
a) Llocs afectats  
Els llocs de treball afectats figuren en la relació de llocs dels centres de salut pública de la Direcció General de Salut Pública, de la Conselleria de Sanitat, aprovada per Resolució de 30 de desembre de 2002, del conseller de Sanitat. La llista de llocs afectats és la següent:  
Centre de Salut Pública de Benicarló  
33629 Tècnic de laboratori A 20 B F E CO  
70646 Tècnic de laboratori A 20 B F E CO  
Centre de Salut Pública d'Utiel  
33564 Tècnic de laboratori A 20 B F E CO  
70221 Tècnic de laboratori A 20 B F E CO  
36243 Tècnic especialista laboratori   
 salut pública C 14 B F E CO  
Centre de Salut Pública de Dénia  
70598 Tècnic laboratori A 20 B F E CO  
33545 Tècnic especialista   
 laboratori salut pública C 14 B F E CO  
70360 Tècnic especialista   
 laboratori salut pública C 14 B F E CO  
70807 Auxiliar de salut pública D 12 A F E CO  
33253 Auxiliar de salut pública D 12 A F E CO  
Centre de Salut Pública d'Orihuela  
33999 Tècnic laboratori A 20 B F E CO  
70148 Tècnic laboratori A 20 B F E CO  
33044 Tècnic especialista   
 laboratori salut pública C 14 B F E CO  
33546 Auxiliar de salut pública D 12 A F E CO  
33949 Auxiliar de salut pública D 12 A F E CO  
b) Criteris per a la reassignació d'efectius   
. Els llocs de laboratori del Centre de Salut Pública de Benicarló queden adscrits al Centre de Salut Pública de Castelló.  
. Els llocs de laboratori dels centres de salut pública d'Utiel i Dénia queden adscrits al Centre de Salut Pública de València.  
. Els llocs de laboratori del Centre de Salut Pública d'Orihuela queden adscrits al Centre de Salut Pública d'Alacant.  
. Sense perjuí dels criteris mencionats, la Conselleria de Sanitat podrà, a petició de les persones interessades, adscriure el seu lloc de treball a un dels tres centres de salut pública indicats (València, Castelló i Alacant), diferent de l'inicialment previst.  
. El canvi d'adscripció dels llocs es farà amb el manteniment de l'actual número, denominació, classificació i funcions. En conseqüència, este canvi només afecta la localitat i centre de destinació.  
. El personal continuarà en els llocs actualment assignats amb el mateix tipus de nomenament.  
c) Assignació de destinacions  
Es notificarà als funcionaris la destinació adjudicada per reassignació voluntària d'efectius, perquè, en el termini d'un mes, s'incorporen als centres. El personal que no accepte la destinació quedarà adscrit, en la relació de llocs de treball de centres de salut pública de la Direcció General de Salut Pública, a una relació específica de llocs en reassignació, i en situació d'expectativa de destinació, d'acord amb el que preveuen els articles 21 i 38 de la Llei de la Funció Pública Valenciana.   
2.2. El material i els equips passaran a formar part de l'equipament dels laboratoris corresponents de nivell II.  
2.3. L'actual càrrega de treball dels laboratoris de nivell I serà assumida pels laboratoris de nivell II.  
3. Repercussions econòmiques  
La reassignació d'efectius no comporta cap modificació en la classificació dels llocs i, en conseqüència, no suposa un augment de les despeses de personal.  
Els funcionaris tindran dret a les indemnitzacions establides en l'article 21 de la Llei de la Funció Pública Valenciana per canvi efectiu de residència derivada de la reassignació d'efectius.  
4. Efectivitat del Pla d'Ocupació  
La Conselleria de Sanitat executarà el Pla d'Ocupació en el termini de dos mesos des de la data de la publicació en el Diari Oficial de la Generalitat.  
D'acord amb els articles 109 i 110 de la Llei 30/1992, de 26 de novembre, segons la redacció donada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, el present acord posa fi a la via administrativa i en contra es pot interposar, amb caràcter potestatiu, recurs de reposició davant del Consell de la Generalitat, en el termini d'un mes a partir de l'endemà de la publicació en el Diari Oficial de la Generalitat Valenciana, d'acord amb els articles 116 i 117 de la llei esmentada.  
Quan no es recórrega en reposició, podrà interposar-se un recurs contenciós administratiu, en el termini de dos mesos a partir del dia següent al de la referida publicació d'este acord, davant de la Sala Contenciosa Administrativa del Tribunal Superior de Justícia de la Comunitat Valenciana, segons que disposen els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Este recurs també podrà interposar-se contra la resolució expressa o la desestimació presumpta del recurs de reposició. En este últim cas, el termini d'interposició serà de sis mesos, comptat segons establix l'esmentat article 46.  
València, 27 de gener de 2006  
La consellera secretària del Consell de la Generalitat,  
 per substitució,  
GEMA AMOR PÉREZ